paragraph_text: Kako se nalazi na vrhu brda Predolac i na vrlo važnoj strateškoj točki groblje je u svim ratovima bilo korišteno kao svojevrsna utvrda i vojni logor. Tako je od 1878. do 1889. bilo otežano ukapanje na groblju, jer je postao vojni logor austro-ugarske vojske u borbi za zaposjedanje Bosne i Hercegovine. U Drugom svjetskom ratu bila je tu baza talijanske i njemačke vojske, a bila je i važna obrambena točka Hrvatske vojske u Domovinskom ratu.